Kingdom Hearts

***Kingdom Hearts*** (en ) é unha saga de videoxogos pertencente ó xénero dos RPG de acción. Xurdiu da unión de Square e Disney.

O xogo mestura personaxes e lugares de Disney e da saga Final Fantasy con outros, coma os protagonistas, deseñados exclusivamente para o xogo por Tetsuya Nomura.

## Argumento 
A acción xira en torno a Sora, un rapaz de 14 anos que vive nas Illas do Destino xunto cos seus amigos Riku e Kairi. Os tres soñan con fuxir das illas e visitar outros mundos, polo que deciden construír unha balsa. Mais a noite anterior ó día previsto para partir, unha tormenta escurece as illas e aparecen unhas criaturas chamadas sencorazón. Os tres amigos quedan separados e, cando Sora atopa por fin a Riku, este último é absorbido por unha sombra.

É entón cando aparece un xigantesco ser chamado Lado escuro. Sora vese sen escapatoria e sen poder loitar pero, nese intre, aparece na súa man a Chave espada, coa que se enfrontará ós sencorazón.

O seu mundo é absorbido pola escuridade e Sora esperta en Cidade de Paso. Alí coñece a León (que realmente se chama Squall Leonhart), a Yuffie Kisaragi e a Aerith Gainsborough. Máis tarde atópase cos que serán os seus compañeiros de aventuras, Donald e Goofy. Estes teñen a misión de atopar ó portador da Chave espada e reunirse despois co seu rei, Mickey.

Así comeza unha aventura a través dunha gran variedade de mundos baseados en películas de Disney. Ó longo da viaxe, Sora irá selando as pechaduras dos mundos para salvalos da destrución.

Por outro lado, Riku, crendo que a Sora non lle preocupa o destino da súa amiga Kairi, aliarase con Maléfica, a cal lidera unha organización formada por viláns de Disney, cuxo fin é capturar a sete mozas cun corazón puro, as Princesas do Corazón, para poder abrir a porta ó *Reino dos Corazóns*(*Kingdom Hearts*), fonte de poder e sabedoría.

Finalmente, Sora e os demais chegan a Bastión Oco, o cuartel xeral dos viláns. Alí Sora enfróntase a Riku e revélase que este último tamén é un portador da Chave espada. Riku quítalle a Sora a súa Chave espada e entrégalle unha espada de madeira a modo de burla. Sora consegue recuperala ó demostrar que o seu corazón é máis forte que o de Riku. Riku, ó ser derrotado, acepta a oferta dun encapuchado que lle ofrece un gran poder para derrotar a Sora. Entón Riku aparece ante Sora despois de que este derrotara a Maléfica e usa unha Chave espada escura contra esta, facendo así que obteña un maior poder da escuridade e se converta nun enorme dragón.

Tras derrotar a Maléfica en forma de dragón, Sora volve a enfrontarse a Riku. Pero esta vez non é Riku, senón Ansem, o científico que investigara ós sencorazón (aínda que en Kingdom Hearts II revélase que se trata do sencorazón de Xehanort), que posuíra a Riku. Ansem desexa ser parte da escuridade, e cre que o Reino dos Corazóns está formado de escuridade. Kairi resulta ser unha das Princesas do Corazón, e o seu corazón está unido ó de Sora. Sora derrota a Ansem e para liberar o corazón de Kairi crávase a si mesmo a Chave espada, perdendo o seu corazón, pero liberando a Kairi e ó resto das Princesas do Corazón.

Sora transfórmase nun sencorazón que intenta protexer a Kairi, e esta recoñéceo e sálvao da escuridade. Sora, Kairi, Donald e Goofy foxen de Bastión Oco para escapar dos sencorazón. Máis tarde, Sora, Donald e Goofy regresan para selar a pechadura e viaxar á Fin do Mundo, onde se atopa o *Kingdom Hearts* e ten lugar a derradeira batalla contar Ansem.

Cando Ansem é derrotado pola luz do Kingdom Hearts, a porta deste ameaza con soltar milleiros de sencorazón. Sora, Donald e Goofy intentan pechar a porta pero a súa forza non é suficiente. Riku, que recuperara o seu corpo, lles axuda dende dentro xunto co rei Mickey, pero quedan dentro. Sora e Mickey Mouse combinan entón as súas chaves espada para pechar a porta do *Kingdom Hearts*. Antes de que se peche a porta, Riku lle pide a Sora que coide de Kairi. O reencontro de Sora con Kairi é moi curto, xa que son separados pola reconstrución das Illas do Destino.

Sora promételle a Kairi que volverá e vai buscar a Riku e ó Rei. Así chegarán ó Castelo do Esquecemento, onde se desenvolve Kingdom Hearts: Chain of Memories.

## Mundos 
### Kingdom Hearts 
* Illas do Destino (orixinal). É o mundo no que viven Sora e os seus amigos e onde comeza a historia.
* Cidade de Paso (orixinal). Aquí Sora coñece a Donald e a Goofy. Está habitado por persoas cuxos mundos foron destruídos.
* O País das Marabillas de *Alicia no País das Marabillas* (1951). Neste estraño mundo Sora e os seus amigos encollen ata un tamaño minúsculo.
* Coliseo do Olimpo de *Hércules* (1997).
* Selva profunda de *Tarzán* (1999). Compañeiro: Tarzán.
* Agrabah de *Aladdín* (1992). Compañeiro: Aladdín.
* Monstro de *Pinocho* (1940). Este mundo é en realidade o interior dunha terrible balea.
* Atlántica de *A sereíña* (1989). Neste mundo Sora, Donald e Goofy transfórmanse nun sereo nunha lura e nunha tartaruga respectivamente. Compañeira: Ariel.
* Cidade de Halloween de *Pesadelo antes de Nadal* (1993). Aquí Sora, Donald e Goofy levan uns disfraces de vampiro, momia e Frankenstein respectivamente. Compañeiro: Jack.
* O País de Nunca Xamais de Peter Pan (1953). Este mundo comprende o barco do Capitán Garfio e unha parte de Londres (Torre do Reloxo de Westminster).Compañeiro: Peter Pan.
* O Bosque dos 100 Acres de Winnie the Pooh. Neste mundo non hai sencorazón. Para selar a súa cerradura hai que superar varios minixogos.
* Bastión Oco (orixinal). É o mundo no que vivían León e os seus amigos. Compañeiro: Besta.
* A Fin do Mundo (orixinal, pero unha parte está inspirada na película *Fantasía*, de 1940). É o derradeiro mundo de Kingdom Hearts.

### Kingdom Hearts II 
* Vila Crepúsculo (orixinal). Aquí comeza Kingdom Hearts II. Desenvólvese aquí un titorial no que o xogador manexa a Roxas, o incorpóreo de Sora.
* Bastión Oco/Verxel Radiante (orixinal). O mesmo Bastión Oco de Kingdom Hearts, pero esta vez as obras de reconstrución xa van ben avanzadas. O terminar as obras, pasa a chamarse Verxel Radiante.
* Terra de Dragóns de *Mulán* (1998). Está baseado na antiga China. Compañeira: Mulán.
* Castelo de Besta de *A Bela e a Besta*(1992). Compañeiro: Besta.
* Coliseo do Olimpo de *Hércules* (1997). Desenvólvese maiormente no Inframundo. Compañeiro: Auron.
* Port Royal de *Pirats do Caribe. A maldición da Perla Negra* (2003). Compañeiro: Jack Sparrow.
* Agrabah de Aladdín* (1992). Compañeiro: Aladdín.
* Cidade de Halloween de *Pesadelo antes de Nadal* (1993). Compañeiro: Jack.
* Terras do Reino de *O Rei León* (1994). Neste mundo, Sora , Donald e Goofy transfórmanse respectivamente nun león xove, nun paxaro e nunha tartaruga de terra. Compañeiro: Simba.
* Espazo Paranoico de *Tron* (1982). Aquí Sora e compañía levan unhas armaduras robóticas azuis. Compañeiro: Tron.
* Atlántica de *A sereíña* (1989). Para rematar este mundo hai que completar unha serie de minixogos.
* O Bosque dos 100 Acres de *Winnie the Pooh''. Ó igual que pasa con Atlántica, para rematalo hai que completar minixogos.
* O mundo inexistente (orixinal). É o derradeiro mundo de Kingdom Hearts II e o cuartel xeral da Organización XIII. Compañeiro: Riku.